আমরা এমন একটি প্রজন্মের মানুষ, এই বাংলাদেশে, যে ইতিবাচক কোন কিছু নিয়ে চিন্তা-ভাবনা করলে খুব সহজেই স্বীকৃতি পাওয়া যায়। আমি মনে করি, এই সাড়ে চার দশক পেরুনো বাংলাদেশের এখনও কৈশোর ঘোচেনি। উদাহরণস্বরূপ বলা যায় যে আমাদের জাতিসত্তা বিষয়ে সকলেরই বেশ ঝাপসা ধারণা। আমরা এই বিষয়টি নিয়ে এখনও ক্রমাগত বচসা করে যাচ্ছি। অথচ সেই ’৭১-এ যখন যুদ্ধে গিয়েছিলাম তখন এ সম্বন্ধে কোন সন্দেহ ছিল না যে আমরা সংস্কৃতিগত দিক দিয়ে প্রথমেই বাঙালী। তারপর সন্নিবেশিত হয়েছে আমাদের যার যার ধর্ম। আমি বছর কয়েক আগে কুমিল্লার কাছে কসবা এলাকায় একটি গণকবর দেখতে গিয়েছিলাম। সেখানে শায়িত আছেন ৪০ কি তারও বেশি মুক্তিযোদ্ধা। এরা পাকিস্তানী বাহিনীর সঙ্গে যুদ্ধে শহীদ হয়েছিলেন ওই গ্রামেরই কাছে ভারত-বাংলাদেশ সীমান্তে। সেই গ্রামেরই এক দম্পতি এই শহীদদের মৃতদেহ এক এক করে নিয়ে এসে ওই ছোট্ট টিলাটির ওপরে সমাহিত করেন। প্রত্যেকেরই কিছু না কিছু পরিচয় দেয়া ছিল সমাধি সংলগ্ন ফলকগুলোতে। আমি অবাক বিস্ময়ে আবিষ্কার করেছিলাম যে সেখানে শুয়ে আছেন বাঙালী হিন্দু, বাঙালী বৌদ্ধ, বাঙালী খ্রীস্টান এবং বাঙালী মুসলমান। একটি মহৎ এবং পবিত্র কর্তব্য পালন করতে গিয়ে তারা এক দেহে লীন হয়েছিলেন। তা হলে আজ কেন, এই সাড়ে চার দশক বাদে আমরা আমাদের ধর্মসত্তা নিয়ে এত বিচলিত হই? আবারও নজরুলকে মনে পড়ে, ‘হিন্দু না ওরা মুসলিম ওই জিজ্ঞাসে কোন জন? কা-ারী বল ডুবিছে মানুষ সন্তান মোর মা’র।’